Nordjyllands Politi fik i eftermiddags varetægtsfængslet tre yngre mænd, efter der på en adresse i området omkring Hesteskoen i Aalborg blev fundet et oversavet jagtgevær med 13 jagtpatroner og en mængde euforiserende stoffer. - Vi har rejst sigtelse mod tre mænd på 19, 23 og 25 år for ulovlig besiddelse af et oversavet jagtgevær og tilhørende ammunition. De to ældste er desuden også sigtet for at være i besiddelse af 420 gram hash og 19 gram kokain med henblik på videreoverdragelse, siger anklager ved Nordjyllands Politi Kim K. Kristensen. Retsmødet blev af hensyn til den videre efterforskning holdt for lukkede døre. De to ældste nægter sig skyldige, mens den 19-årige delvist erkender forholdet med våbenet. Mændene bliver i første omgang varetægtsfængslet i fire uger.

Opsummering:
Tre yngre mænd fængslet efter fund af oversavet jagtgevær, ammunition og narko.